Samarbeidspartner mener Ndure burde fortalt om familievoldsaken
– Jeg kunne ønske at han hadde fortalt dette selv. Det hadde vært det rette å gjøre, sier Tomasz Stanislawski, Europa-sjef i Ndures samarbeidspartner Vemma, til VG. Stanislawski visste ikke om tiltalen før samtalen med VG mandag formiddag. – Jeg er sjokkert, utbryter han.Natt til lørdag 8. november i fjor ble idrettsprofilen pågrepet og siktet for vold mot samboeren, og i forrige uke tok statsadvokaten ut tiltale mot ham. Lørdag avslørte VG at han nå er tiltalt for å ha slått, tatt kvelertak på, og truet med å drepe eks-samboeren eller noen i hennes familie. Det er snakk om seks forskjellige voldstilfeller, samt brudd på besøksforbud. Ndure har også levert en anmeldelse mot eks-samboeren. Den er henlagt, men Ndures advokat har varslet at henleggelsen vil bli påklaget.Vemma, som er én av de fire samarbeidspartnerne Ndure oppgir på sin hjemmeside, visste altså ingenting om den pågående saken. – Vi var glade for å ha ham om bord, sier Stanislawski, og tilføyer at han nå skal kontakte nordmannen for å få hans redegjørelse. Det vakte oppsikt da sprinteren begynte å reklamere for energidrikken Verve - et produkt markedsført av Vemma. Både Olympiatoppen og Norges Friidrettsforbund brøt samarbeidet med Ndure, da markedsføringen av energidrikken var brudd på retningslinjer av kosttilskudd. Senere ble samarbeidet godkjent, men Ndure står fortsatt utenfor landslaget. – Han er ambassadør for energidrikken Verve, men vi er ikke i en prosess nå hvor vi forhandler frem en ny avtale. Dette var mer en engangsgreie, forklarer Stanislawski, som legger til at alle er uskyldige inntil de dømmes. - Jeg ønsker ikke å kommentere saken, sier Ndure via sin advokat Mette Yvonne Larsen.Også idrettslaget BUL er en av Ndures sponsorer. Styreleder Terje Svindseth vil ikke svare på om den pågående saken kommer til å ha noe å si for samarbeidet. – Henviser til advokaten til Ndure i denne saken og har ellers ingen kommentarer, skriver han til VG i en SMS. På sprinterens nettside oppgir Ndure at BMW Norge er en av hans fire samarbeidspartnere. Det forstår Christian Gottschalk, pressekontakt i BMW Norge, lite av. – Vi har ingen kontrakt eller samarbeidsavtale med Ndure, og vi har aller aldri hatt det. Jeg er også ansvarlig for alle samarbeidsavtaler som BMW Norge har, så det kan jeg si med 100% sikkerhet. Inntil nå har det vært ukjent for oss at han oppgir BMW Norge som samarbeidspartner på sin hjemmeside. Siden det ikke medfører riktighet, vil vi be om at denne informasjonen fjernes fra hjemmesiden, forteller han.
Sponsoren Vemma mener Jaysuma Saidy Ndure (31) burde opplyst dem om familievoldsaken der det er tatt ut tiltale mot sprinteren.